Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 296/2010 Z. z. o odbornej spôsobilosti na výkon zdravotníckeho povolania, spôsobe ďalšieho vzdelávania zdravotníckych pracovníkov, sústave špecializačných odborov a sústave certifikovaných pracovných činností v znení neskorších predpisov, transponuje príslušné články smernice Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií a nariadenie (EÚ) č. 1024/2012 o administratívnej spolupráci prostredníctvom informačného systému o vnútornom trhu (nariadenie o IMI) v súlade s predmetom úpravy nariadenia vlády.
 
V súvislosti s transpozíciou predmetnej smernice návrh nariadenia vlády dopĺňa odborné pracovné činností farmaceuta po absolvovaní predpísaného štúdia, spresňuje a dopĺňa ustanovenia o odbornej príprave farmaceuta, sestry a pôrodnej asistentky, zosúlaďuje sa najnižší počet hodín teoretickej výučby a praktickej výučby zubného lekára a umožňuje do špecializačného štúdia lekára započítať časť absolvovaného špecializačného štúdia v taxatívne ustanovených špecializačných odboroch.
 
Návrh nariadenia vlády reaguje aj na požiadavky aplikačnej praxe tým, že dopĺňa novú certifikovanú pracovnú činnosť pre lekárov, nový špecializačný odbor pre sestry a nový špecializačný odbor pre zdravotníckych laborantov,  zosúlaďuje stupne vzdelania, v ktorých sa môže pôrodná asistentka vzdelávať na vysokých školách so Sústavou študijných odborov Slovenskej republiky vydanou Ministerstvom školstva, vedy, výskumu a športu Slovenskej republiky a rozširuje kvalifikačné predpoklady na výkon odborných pracovných činností v zdravotníckom povolaní fyzik a v zdravotníckom povolaní laboratórny diagnostik.
 
Na základe požiadaviek aplikačnej praxe sa ďalej mení termín na zaradenie do špecializačného štúdia a predlžuje sa lehota na získanie odbornej spôsobilosti na riadenie a organizáciu v zdravotníctve.
 
Návrh nariadenia vlády nebude mať  vplyv na rozpočet verejnej správy, na podnikateľské prostredie, na hospodárenie obyvateľstva, na sociálnu exklúziu, rovnosť príležitostí a rodovú rovnosť, na zamestnanosť, na životné prostredie a na informatizáciu spoločnosti.
 
Návrh nariadenia vlády je v súlade s Ústavou Slovenskej republiky, inými všeobecne záväznými právnymi predpismi, medzinárodnými zmluvami, ktorými je Slovenská republika viazaná a s právom Európskej únie.